text: Nu skal flyruten mellem Esbjerg og København genoplives
  26 juni 2014 kl. 08.22
  Planerne om fast ruteflyvning mellem byerne er langt fremme, men der mangler fortsat de nødvendige penge fra erhvervslivet.
  En initiativgruppe der vil genoplive ruten mellem Esbjerg og København præsenterer på mandag de konkrete planer for det nye selskab, der skal hedde ES Air A/S.
  -Det her er det mest seriøse koncept, der overhovedet er muligt. Nu må erhvervslivet træde frem, hvis vi vil noget med tilgængelighed i forhold til Esbjerg, siger talsmand for gruppen advokat Anders Steenstrup.
  Ifølge indbydelsen til mødet er der behov for en kapital på fem millioner kroner.
  Lykkes det at få det nye selskab på vingerne, så er det Jet Time der skal være operatør, mens det er Esbjerg Lufthavn, der står for handling og booking.
  Planerne er, at der skal være fire daglige afgange og initiativgruppen forventer, at den nye flyrute kan give overskud allerede det første år.
  